Johannesburg-metro wil leë fabrieke as blyplekke inrig | Netwerk24
Deur Canny Maphanga, News24 23 Junie 2019 21:31
Die Johannesburg-metro gaan fabrieksgeboue wat leeg staan in woonplek omskep as deel van projek om laekostebehuising te verskaf.
Die Johannesburg-metro gaan leë fabrieksgeboue in woonplek omskep as deel van ’n projek om laekostebehuising te verskaf. Foto: Werner Beukes/SAPA
Altesame 16 sulke geboue is reeds naby die Alexandra- informele nedersetting geïdentifiseer. Daar is ook soortgelyke benutbare geboue in onder meer Kew, Devland, Rabie Ridge, Doornfontein, Booysens en Nancefield.
“Die metro is besig om ’n voorstel te formuleer wat in Augustus aan die raad voorgelê sal word sodat die wetsproses om dié eiendomme as verlate te verklaar en dit te onteien aan die gang gesit kan word,” het Herman Mashaba, Johannesburg se burgemeester, Sondag in ’n verklaring gesê.
Volgens Mashaba is die uitgangspunt dat die geboue verlate is, die eienaars nie opgespoor kan word nie en die geld wat op die eiendomme geskuld word, hul waarde oorskry.
Die geboue sal aan die private sektor beskikbaar gestel word as die voorstel aanvaar word.
Die metro wil onder meer in die 2019-’20-boekjaar 2 000 HOP-huise en 10 informele nedersettings verbeter.
“Ons inwoners kan nie wag vir eendag wanneer nuwe stede opgerig word nie. Ons veelpartyregering moet daarop fokus om die bestaande stad te herstel en om verwaarloosde gebiede te benut sodat ons omgewing gemoderniseer kan word en dit beleggings kan lok, nuwe werksgeleenthede kan skep en behuising kan verskaf aan diegene wat dit die nodigste het,” sê Mashaba.
Meer oor: Johannesburg-Metro